Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την έγκριση προγράμματος δράσης για τα τελωνεία στην Κοινότητα (Τελωνεία 2007) (υποβληθείσα από την Επιτροπή σύμφωνα με το άρθρο 250, παράγραφος 2 της συνθήκης ΕΚ)

ΑΙΤΙΟΛΟΓΙΚΗ ΕΚΘΕΣΗ

I διαδικασια

1. Το τρέχον πρόγραμμα "Tελωνεία 2002" [1] λήγει στις 31 Δεκεμβρίου 2002. Στις 23 Ιανουαρίου 2002, η Επιτροπή πρότεινε τη συνέχιση και την παράταση του εν λόγω προγράμματος με τη νέα ονομασία "Τελωνεία 2007".

[1] Απόφαση αριθ. 105/2000/EΚ του Ευρωπαϊκού Κοινοβουλίου και του Συμβουλίου, της 17.12.1999, για τη θέσπιση προγράμματος κοινοτικής δράσης για τα τελωνεία στην Κοινότητα (πρόγραμμα Τελωνεία 2002), ΕΕ L 13 της 19.01.2000, σ.1.

2. Το Ευρωπαϊκό Κοινοβούλιο χαιρέτισε την πρόταση και πρότεινε ορισμένες τροποποιήσεις. Οι τροποποιήσεις αυτές δεν προσέβαλαν την ουσία της πρότασης και απέβλεπαν κυρίως στη βελτίωση των στόχων, της αξιολόγησης και της επιτροπολογίας. Η έκθεση της εισηγήτριας, κας Fourtou εγκρίθηκε από το Κοινοβούλιο στις 3 Σεπτεμβρίου 2002.

3. Η πρόταση έγινε δεκτή και από το Συμβούλιο που τη θεώρησε ως φυσική εξέλιξη του υπάρχοντος προγράμματος και ως ευθυγραμμιζόμενη με την ανακοίνωση της Επιτροπής [2] και το ψήφισμα του Συμβουλίου [3] σχετικά με στρατηγική για την τελωνειακή ένωση. Κατά τη συζήτηση στο Συμβούλιο κατέστη εμφανές ότι υπήρχε ουσιαστική συμφωνία με τη θέση του Κοινοβουλίου.

[2] COM (2001) 51 τελικό της 8.2.2001.

[3] ΕΕ C 171 της 15.6.2001, σ. 1.

4. Η Οικονομική και Κοινωνική Επιτροπή δέχτηκε ευνοϊκά την πρόταση και ενέκρινε την έκθεση του εισηγητή κ. Simpson κατά την ολομέλεια της 17ης Ιουλίου 2002.

II στόχοι της πρότασης

1. Στόχος της παρούσας τροποποιημένης πρότασης είναι να ενσωματωθούν οι εγκριθείσες από το Κοινοβούλιο τροποποιήσεις στην αρχική πρόταση της Επιτροπής, ώστε να επιτευχθεί η έγκριση της απόφασης με μία και μόνη ανάγνωση.

2. Οι αλλαγές που εισήχθηκαν με τις τροποποιήσεις μπορούν να συνοψιστούν ως εξής :

- Οι στόχοι έχουν τώρα συμπεριληφθεί σε ένα και μόνον άρθρο και έχουν αναπτυχθεί περαιτέρω ώστε να αντικατοπτρίζουν αυτή την αλλαγή.

- Οι ειδικοί στόχοι (άρθρο 4 της πρότασης της Επιτροπής) αποτελούν τώρα προτεραιότητα και έχουν εν μέρει βελτιωθεί.

- Ο ρόλος και οι λειτουργίες της επιτροπής έχουν αποσαφηνισθεί προκειμένου να αντικατοπτρίζουν τις αντίστοιχες ευθύνες των θεσμικών οργάνων. Ωστόσο, διατηρήθηκε ή ακόμη και βελτιώθηκε κάποια ευελιξία.

- Στο άρθρο 6 προστέθηκε ρήτρα για να καταστεί δυνατή η συνέχιση των υφιστάμενων συστημάτων.

- Το άρθρο 2 (που αναφέρεται στις υποψήφιες χώρες) απλοποιήθηκε για την έγκριση του όρου "συμμετέχουσες χώρες".

- Το άρθρο 15 παράγραφος 3 (δαπάνες που επιβαρύνουν τις συμμετέχουσες χώρες) επαναδιευθετήθηκε και απλοποιήθηκε.

- Η διαδικασία αξιολόγησης και υποβολής εκθέσεων (άρθρο 18) ενισχύθηκε.

- Η κατάργηση του προγράμματος "Τελωνεία 2002" διεγράφη (άρθρο 19) για να εξασφαλιστεί η εκπόνηση τελικής έκθεσης για το πρόγραμμα "Τελωνεία 2002" και να διατηρηθεί η υποχρέωση των κρατών μελών όσον αφορά την εφαρμογή του νέου μηχανογραφημένου συστήματος διαμετακόμισης (NCTS).

3. Οι τροποποιήσεις που προτάθηκαν από το Κοινοβούλιο είναι το αποτέλεσμα έντονων συζητήσεων μεταξύ της Επιτροπής, του Συμβουλίου και του Κοινοβουλίου, κατά τη διάρκεια των οποίων απερρίφθησαν ορισμένες προταθείσες μεταβολές. Οι τροποποιήσεις αποτελούν την τελική έκφραση αυτών των διαπραγματεύσεων και είναι αποδεκτές από όλα τα μέρη. Ορισμένες από αυτές αποτελούν σημαντικές αλλαγές από την άποψη της Επιτροπής (όπως ο διαχωρισμός των στόχων από τις προτεραιότητες), άλλες είναι βασικές (π.χ. η δυνατότητα να παραταθεί έως το 2003 η χρηματοδότηση του Συστήματος πληροφόρησης για την καταπολέμηση της απάτης (AFIS), όπως ζητήθηκε από την OLAF) και άλλες απλώς αντικατοπτρίζουν τα μέτρα που προτίθεται να λάβει η Επιτροπή (π.χ. όσον αφορά την αξιολόγηση) τα οποία ωστόσο θεωρούνται σημαντικά από το Κοινοβούλιο και ορισμένα κράτη μέλη. Οι τροποποιήσεις θα πρέπει, επομένως, να θεωρηθούν ως μια εξισορροπημένη δέσμη μέτρων από τα οποία έχουν απορριφθεί οι μη αποδεκτές μεταβολές.

2002/0029 (COD) Τροποποιημένη πρόταση ΑΠΟΦΑΣΗΣ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ σχετικά με την έγκριση προγράμματος δράσης για τα τελωνεία στην Κοινότητα (Τελωνεία 2007)

1. στόχοσ της πρότασης

Το τρέχον πρόγραμμα "Tελωνεία 2002" [4] λήγει στις 31 Δεκεμβρίου 2002. Στις 23 Ιανουαρίου 2002, η Επιτροπή πρότεινε τη συνέχιση και την παράταση του εν λόγω προγράμματος. Κεντρικός στόχος του νέου προγράμματος (που θα ονομαστεί "Τελωνεία 2007") είναι να διασφαλισθεί η εφαρμογή του κοινοτικού δικαίου από τα τελωνεία με τρόπο ώστε να διατηρείται η ορθή λειτουργία της ενιαίας αγοράς στη διευρυμένη Κοινότητα.

[4] Απόφαση αριθ. 105/2000/EΚ του Ευρωπαϊκού Κοινοβουλίου και του Συμβουλίου, της 17.12.1999, για τη θέσπιση προγράμματος κοινοτικής δράσης για τα τελωνεία στην Κοινότητα (πρόγραμμα Τελωνεία 2002), ΕΕ L 13 της 19.01.2000, σ.1.

2. ιστορικο

- Η Επιτροπή ενέκρινε την αρχική της πρόταση [COM(2002) 26 τελικό] στις 23 Ιανουαρίου 2002.

- Κατόπιν ορισμένων ανεπίσημων τριμερών επαφών, το Ευρωπαϊκό Κοινοβούλιο ενέκρινε 41 τροποποιήσεις σε πρώτη ανάγνωση στις 3 Σεπτεμβρίου 2002.

- Η Οικονομική και Κοινωνική Επιτροπή δέχτηκε την πρόταση και η έκθεση του κ. Simpson εγκρίθηκε κατά την ολομέλεια της 17ης Ιουλίου 2002.

3. η γνωμη τησ επιτροπησ οσον αφορα τισ τροποποιησεις του ευρωπαϊκου κοινοβουλιου

3.1 Γενική εκτίμηση

Οι τροποποιήσεις του Ευρωπαϊκού Κοινοβουλίου είναι σύμφωνες με την πρόταση της Επιτροπής. Οι τροποποιήσεις όσον αφορά τους στόχους, ο καθορισμός προτεραιοτήτων, η διαγραφή της κατάργησης του προγράμματος "Τελωνεία 2000" και η προσθήκη ρήτρας για τις υφιστάμενες εφαρμογές θεωρούνται αξιόλογες προσθήκες, οι διατάξεις για την αξιολόγηση έχουν βελτιωθεί και οι τροποποιήσεις των άρθρων 2 και 15 αποτελούν χρήσιμες αποσαφηνίσεις. Ως εκ τούτου, γίνονται πλήρως αποδεκτές από την Επιτροπή.

3.2 Εξέταση των τροποποιήσεων

- Θέσπιση του προγράμματος [άρθρο 1]

Το Κοινοβούλιο προτείνει την ενίσχυση του άρθρου 1 ώστε να αναφέρεται ρητά στην ανάγκη να διασφαλισθεί η αποτελεσματική λειτουργία της εσωτερικής αγοράς. Η πρόταση αυτή είναι σύμφωνη με τους στόχους του προγράμματος και γίνεται αποδεκτή από την Επιτροπή.

- Καθορισμός των χωρών που συμμετέχουν στο πρόγραμμα [άρθρο 2]

Το Κοινοβούλιο απλοποίησε το άρθρο 2 και υιοθέτησε τον όρο "συμμετέχουσες χώρες". Ο όρος αυτός εμφανίζεται επομένως σε ολόκληρο το κείμενο της απόφασης. Πρόκειται για χρήσιμη διευκρίνιση την οποία προσυπογράφει η Επιτροπή.

- Στόχοι του προγράμματος [άρθρο 3]

Σύμφωνα με την πρόταση της Επιτροπής, οι στόχοι διαχωρίστηκαν σε "γενικούς στόχους" (άρθρο 3) και σε "ειδικούς στόχους" (άρθρο 4). Το Κοινοβούλιο θεώρησε ότι η διαφορά μεταξύ των δύο τύπων στόχων δεν ήταν σαφής και προτείνει τη σύνταξη ενιαίου άρθρου για τους στόχους. Ως εκ τούτου επέκτεινε τους στόχους του προγράμματος στο άρθρο 3. Η αναθεωρημένη αυτή διατύπωση, μαζί με τις αλλαγές στο άρθρο 4 (βλ. παρακάτω) θεωρείται από την Επιτροπή ότι βελτιώνει και αποσαφηνίζει τους στόχους του προγράμματος και επομένως μπορεί να γίνει αποδεκτή. Η Επιτροπή θεωρεί ότι η επακόλουθη τροποποίηση του άρθρου 3 παράγραφος 2 είναι συναφής με τους αναθεωρημένους στόχους.

- Προτεραιότητες του προγράμματος [άρθρο 4]

Μετά την τροποποίηση του άρθρου 3, το Κοινοβούλιο προτείνει ότι οι ειδικοί στόχοι θα πρέπει να αντιμετωπιστούν ως προτεραιότητες κατά την υλοποίηση των στόχων του προγράμματος. Προτείνει ακόμη ορισμένες αλλαγές, συγκεκριμένα, όσον αφορά τη συνεργασία και τον συντονισμό μεταξύ των εργαστηρίων. Σε συνδυασμό με τις προτεινόμενες τροποποιήσεις του άρθρου 3, οι τροποποιήσεις του άρθρου 4 γίνονται αποδεκτές από την Επιτροπή.

- Επιτροπολογία [άρθρα 4.2, 6.2, 11.1 και 13

Το Κοινοβούλιο εξέφρασε την ανησυχία του για το ότι η πρόταση της Επιτροπής παρέχει νομοθετικές αρμοδιότητες στην επιτροπή Τελωνεία 2007 δυνάμει των άρθρων 4.2, 6.2, 11.1 και 13. Η διαγραφή του άρθρου 4 παράγραφος 2 γίνεται αποδεκτή από την Επιτροπή δεδομένης της τροποποίησης των άρθρων 3 και 4 (βλ. παραπάνω). Τα άρθρα 6.2, 11.1 και 13 τροποποιήθηκαν προκειμένου να εξαλειφθεί η αναφορά στην επιτροπή Τελωνεία 2007, ενώ διατηρήθηκε η ευελιξία εφαρμογής σύμφωνα με τους στόχους του προγράμματος. Και αυτές οι αλλαγές γίνονται αποδεκτές από την Επιτροπή.

- Διατήρηση των υφιστάμενων συστημάτων τεχνολογίας των πληροφοριών [άρθρο 6]

Το Κοινοβούλιο, στο άρθρο 6, προσέθεσε ρήτρα που εξασφαλίζει τη διατήρηση των υφιστάμενων συστημάτων ΤΠ στην Κοινότητα. Η εν λόγω ρήτρα εξασφαλίζει τη χρηματοδότηση του συστήματος πληροφοριών κατά της απάτης (AFIS) μέχρι τις 31 Δεκεμβρίου 2003 και ως εκ τούτου γίνεται αποδεκτή από την Επιτροπή.

- Δαπάνες που επιβαρύνουν τις συμμετέχουσες χώρες [άρθρο 15.3]

Αν και δεν τροποποιεί το αντικείμενο του άρθρου 15 παράγραφος 3 της πρότασης της Επιτροπής σχετικά με τις δαπάνες που επιβαρύνουν τις συμμετέχουσες χώρες, το Κοινοβούλιο προτείνει την επαναδιευθέτηση και την απλούστευση της παραγράφου. Έτσι βελτιώνεται η ανάγνωση και η κατανόηση της παραγράφου και γίνεται αποδεκτή από την Επιτροπή.

- Αξιολόγηση και εκθέσεις [άρθρο 18]

Το Κοινοβούλιο εξέφρασε την ανησυχία του σχετικά με το μέρος "αξιολόγηση και εκθέσεις" του προγράμματος και ζήτησε να καθοριστούν δείκτες από το πρώτο έτος του προγράμματος. Επίσης, πρότεινε την επέκταση της περιόδου αξιολόγησης του πρώτου μέρους του προγράμματος, ώστε να υπάρξει πιο αντιπροσωπευτική αξιολόγηση και ζήτησε η έκθεση να υποβάλλεται στο Ευρωπαϊκό Κοινοβούλιο και στο Συμβούλιο παρά απλώς στην επιτροπή Τελωνεία 2007. Οι αλλαγές αυτές αντανακλούν τις προθέσεις της Επιτροπής και βελτιώνουν την αξιολόγηση του προγράμματος και, επομένως, γίνονται δεκτές από την Επιτροπή.

- Κατάργηση του προγράμματος "Τελωνεία 2002" [άρθρο 19]

Το Κοινοβούλιο είχε εκφράσει την ανησυχία του για το γεγονός ότι η κατάργηση του προγράμματος "Τελωνεία 2002" θα εξάλειφε την υποχρέωση της Επιτροπής να καταρτίσει τελική έκθεση για το πρόγραμμα "Τελωνεία 2002", καθώς και εκείνη των κρατών μελών όσον αφορά την εφαρμογή του νέου μηχανογραφημένου συστήματος διαμετακόμισης (NCTS). Η Επιτροπή αποδέχεται τις τροποποιήσεις αυτές.

4. συμπερασμα

Σύμφωνα με το άρθρο 250 παράγραφος 2 της συνθήκης ΕΚ, η Επιτροπή τροποποιεί την πρότασή της με βάση τα προαναφερθέντα στοιχεία.